Mwen mutaat si mas got i kunggo ta Kana i Galili.
Nasus ti Yeso yit ta kyel i gotti.
Si lai Yeso hu fe i ro ames wa gotti hwak.
Myan ima ham i manggɓu'i mbitus,
unai nati Yeso ti nyus,
“Ham i manggɓu' i som mii mbitus.”
Unai Yeso nyut,
“A naa,
ami kin shi dulsun na aɗeng mai ya?
Myan amen tuu ndok kwa.”
Unai nati Yeso ti lak yaraiyi ti ni,
“Mas hun shak aɗeng ima laku.”
Ta anggasi ɗya i afyai i ham taan,
sin ta ima Ju si saa ti haisus ya ngang ɓa si ha' asum i DeeƁwe fit sin ta kyeli,
andek ti cwai ɗya hure apil yes hure ataat.
Unai Yeso lak yaraiyi ni,
“Hya hun shweret mii ti ham,”
unai si hyai ti ham kyalak.
Unai nyus,
“Dya' hun hu kol dee magoti.”
Unai si dya' si kolus.
Hami hatus ii ham i manggɓu',
unai dee magoti hal ham ima hatus ii ham i manggɓu'i.
Shang kyel ima si yes ti ham i manggɓu'i ta kwa (sin ima si nang hami si shangi).
Unai lai ima si got amesi si ɓwaiyi,
ɗak nyus,
“Ɗufal si twaang dya' ti ham i manggɓu' ima ɓin mimyat,
mwalmwat si woya,
ɗak si yes ti ima toikyel na takfai.
Unai ha ha fot ti ham i manggɓu' maɗesii ya yes mwashi!”
A ɗama i shok na fo i bya' ima Yeso masi nai,
masi ta Kana i Galili kof mbaitat ames,
fe i ro ames si fa mwawei wa kyel ames.
Takfai ti andi ɗor ta Kapanahum,
yis hu nasus hu shunus muryai hu fe i ro ames.
Si mas mukonan ndyong ta kyeli.